ROZHODNUTIE KOMISIE
z 20. júna 2005,
ktoré sa týka žiadosti o oslobodenie od dane z motorových vozidiel, predloženej Francúzskom podľa článku 6 ods. 2 písm. b) smernice Európskeho parlamentu a Rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami
[oznámené pod číslom K(2005) 1818]
(Iba francúzsky text je autentický)
(Text s významom pre EHP)
(2005/449/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami (1), a najmä na jej článok 6,
keďže:
(1)
V súlade s článkom 6 ods. 2 písm. b) smernice 1999/62/ES členské štáty môžu používať znížené sadzby alebo oslobodenie od dane z vozidiel, ktoré jazdia len príležitostne na verejných cestách členského štátu registrácie a používajú ich fyzické alebo právnické osoby, ktorých hlavnou činnosťou nie je preprava tovaru za predpokladu, že preprava vykonávaná týmito vozidlami nespôsobí narušenie hospodárskej súťaže a pokiaľ to Komisia schváli.
(2)
Francúzsko požiadalo Komisiu o súhlas s oslobodením od dane z motorových vozidiel v súlade so smernicou 1999/62/ES pre vozidlá s hmotnosťou rovnajúcou sa 12 tonám alebo vyššou, ktoré sa výlučne používajú v rámci verejných a priemyselných prác vo Francúzsku.
(3)
Podmienky článku 6 ods. 2 písm. b) sú splnené vzhľadom na to, že uvedené vozidlá jazdia len príležitostne na verejných cestách, nepoužívajú sa na prepravu tovaru a nespôsobujú narušenie hospodárskej súťaže, pretože sa nemôžu použiť na prepravu ničoho iného než vybavenia, ktoré je natrvalo namontované na vozidle a ktoré sa používa ako také.
(4)
Trvanie tohto schválenia musí byť limitované.
(5)
V dôsledku toho je potrebné schváliť oslobodenie od dane, o ktoré žiada Francúzsko,
PRIJALA TOTO ROZHODNUTIE:
Článok 1
V súlade s článkom 6 ods. 2 písm. b) smernice 1999/62/ES Komisia týmto schvaľuje až do 31. decembra 2009 oslobodenie od dane z nasledujúcich motorových vozidiel s hmotnosťou rovnajúcou sa 12 tonám alebo vyššou, ktoré sa výlučne používajú na prepravu zariadenia, ktoré je natrvalo namontované na vozidle, v rámci verejných a priemyselných prác vo Francúzsku:
1.
samohybné dvíhacie a manipulačné stroje (žeriavy namontované na cestnom podvozku);
2.
pohyblivé čerpadlá a tlakové stanice natrvalo namontované na cestnom podvozku;
3.
skupiny pojazdných kompresorov natrvalo namontované na cestnom podvozku;
4.
miešačky na betón a čerpadlá na betón natrvalo namontované na cestnom podvozku (okrem bubnových miešačiek, ktoré sa používajú na prepravu betónu);
5.
skupiny mobilných generátorov natrvalo namontované na cestnom podvozku;
6.
mobilné vŕtacie stroje natrvalo namontované na cestnom podvozku.
Článok 2
Toto rozhodnutie je určené Francúzskej republike.
V Bruseli 20. júna 2005